钦定古今图书集成/明伦汇编/官常典/第782卷 > 李朝隐
## 钦定古今图书集成/明伦汇编/官常典/第782卷 > 李朝隐

按《唐书》本传，“朝隐，字光国，京兆三原人。明法中第，调
临汾尉，擢至大理丞。武三思构五王，而侍御史郑愔
请诛之，朝隐独以不经鞫实，不宜轻用法，忤旨，贬岭
南丑地。宰相韦巨源、李峤言于中宗曰：‘朝隐素清正，
一日远逐，恐骇天下’。帝更以为闻喜令，迁侍御史、吏
部员外郎。”时政出权幸，不关两省，而内授官但斜封
其状付中书，即宣所司。朝隐执罢千四百员，怨诽讙
腾，朝隐胖然无避屈。迁长安令。宦官闾兴贵有所干
请，曳去之，睿宗嘉叹。后御承天门，对百官及朝集使，
褒谕其能，使遍闻之。进大中大夫一阶，赐中上考绢
百匹，以旌刚烈。成安公主夺民园不酬直，朝隐取主
奴杖之。由是权豪敛伏。为执政所挤，出通州都督，徙
绛州刺史。开元初，迁吏部侍郎，铨叙明审，与卢从愿
并授一子官。久之，以策县令有下第，降滑州刺史，徙
同州。元宗东幸，召见慰劳，赐以衣帛。擢河南尹，政严
清，奸人不容息。太子舅赵常奴怙势横闾里，朝隐曰：
“此不绳，不可为政。”执而榜辱之。帝赐书慰勉。入为大
理卿。武强令裴景仙丐赃五千匹，亡命，帝怒，诏杀之。
朝隐曰：“景仙，其先寂有国功，载初时，家为酷吏所破，
诛夷略尽，而景仙独存，且承嫡，于法当请。又丐乞赃
无死比，藉当死坐，犹将宥之，使私庙之祀无馁魂可
也。”帝不许，固请曰：“生杀之柄，人主专之，条别轻重，有
司当守。且赃惟枉法抵死，今丐赃即斩，后有枉法，抑
又何加？且近发《德音》，杖者听减，流者给程，岂一景仙
独过常法。”有诏决杖百流岭南。朝隐更授岐州刺史，
母丧解，召为扬州大都督府长史，固辞见听。时年已
衰，而笃于孝，自致毁瘠，士人以为难。明年，诏书敦遣
扬州就职，还为大理卿，封金城伯，代崔隐甫为御史
大夫。天下以其有素望，每大夫阙，冀朝隐得之，及居
职不争，引大体，惟先细务，由是名少衰。进太常卿，出
为岭南采访处置使，兼判广州。卒于官。赠吏部尚书，
官给车槥。北还，谥曰贞。